SKRIFTLIG FORESPØRGSEL E-2543/99

af Neil MacCormick (Verts/ALE) til Kommissionen

(4. januar 2000)

Om: Udvidelsen af EU, fri bevægelighed for læger og patientsikkerhed

Når EU udvides, vil læger og andre personer på det lægelige område i de nye medlemsstater få ret til at få deres kvalifikationer anerkendt samt praktisere deres erhverv i hele EU.

Hvilke skridt er Kommissionen i færd med at tage med henblik på at undersøge, om kravene for lægeuddannelse i ansøgerlandene opfylder EU's minimumskrav i henhold til direktiv 93/16/EØF(1)?

Hvilken rolle i denne undersøgelsesprocedure har Kommissionen tildelt:

1. repræsentanter for praktiserende læger i EU?

2. repræsentanter for lægevidenskabelige fakulteter og læreanstalter i EU?

3. repræsentanter for medlemsstaternes kompetente myndigheder?

4. ovennævnte modparter i ansøgerlandene?

5. Det Rådgivende Udvalg for Lægeuddannelse?

Hvis der endnu ikke er indledt nogen undersøgelsesprocedure, hvilke planer har Kommissionen da om at indlede en sådan undersøgelsesprocedure? Hvilken rolle i denne procedure påtænkes tildelt hver af ovennævnte interesseparter?

(1) EFT L 165 af 7.7.1993, s. 1.

Svar afgivet på Kommissionens vegne af Günter Verheugen

(27. januar 2000)

Kommissionen skal hermed oplyse det ærede medlem om, at den har taget flere skridt til at undersøge, om ansøgerlandene lever op til gældende EU-ret generelt og i særdeleshed EU-minimumsstandarder for lægeuddannelse, som fastlagt i Rådets direktiv 93/16/EØF af 5. april 1993 for fremme af den frie bevægelighed for læger og gensidig anerkendelse af deres eksamensbeviser, certifikater og andre kvalifikationsbeviser.

Gennem den screening, som alle ansøgerlande (undtagen Tyrkiet) har gennemgået, og som har omfattet den gældende EU-ret frem til den 31. december 1998, har Kommissionen indsamlet oplysninger om standarder for lægeuddannelsen i disse lande. Frem til tiltrædelsen vil oplysningerne blive opdateret løbende, efterhånden som EU-retten udvikles, og ansøgerlandene fortsat forbereder sig på medlemskab af Den Europæiske Union. Der udarbejdes periodiske rapporter til Rådet om situationen i ansøgerlandene, da det er medlemsstaterne, der træffer den endelige afgørelse om deres tiltrædelse.

Ud over denne vurdering sørger Kommissionen for, at de rette rammer og midler er tilstede for at sikre en effektiv styring af og kontrol med videreudviklingen. Gennem Europaaftale-institutionerne, de periodiske rapporter, tiltrædelsesparternerskaber og det nationale program for vedtagelse af EU-retten har Kommissionen alle muligheder for at kontrollere, at ansøgerlandene lever op til direktiv 93/16/EØF og til gældende EU-ret i almindelighed.

Det ærede medlem ønsker at kende den rolle, som de forskellige berørte parter har spillet i denne proces både i Fællesskabet og i ansøgerlandene, såsom praktiserende læger, repræsentanter for lægevidenskablige fakulteter og læreanstalter, repræsentanter for nationale myndigheder og Det Rådgivende Udvalg for Lægeuddannelse. Det er inden for Fællesskabets institutionelle rammer Kommissionens opgave at rapportere til Rådet, mens medlemsstaterne, som er repræsenteret i Rådet, har til opgave at informere deres myndigheder og øvrige berørte parter tilstrækkeligt om situationen. Ansøgerlandene er naturligvis ansvarlige for deres egen procedure i denne sammenhæng. Det Rådgivende Udvalg for Lægeuddannelse er tidligere blevet informeret om de generelle fremskridt i tiltrædelsesproceduren, men har aldrig skullet tage stilling til procedurerne for tiltrædelsesforhandlingerne.

Som det ærede medlem kan se, er der allerede iværksat en undersøgelsesprocedure som beskrevet ovenfor.